Kitba ta' Ayrton Mifsud Il-Ġimgħa filgħaxija ngħata bidu uffiċjali għall-Olimpjadi f'Rio De Janeiro. L-akbar avveniment sportiv fid-dinja, li sal-21 t'Awwissu ħa jkun qed jara 200 pajjiż jikkompetu għal kważi 300 midalja, f'aktar minn 33 post differenti fil-Brażil. Dawn l-Olimpjadi huma ta' sinifikat għall-isports lokali hekk kif Malta se tkun rappreżentata minn seba' atleti, l-akbar numru li se jkunu qed itajru l-bandiera Maltija fl-aħħar 16-il sena. Il-gazzetta KullĦadd tat ħarsa ħafifa dwar l-aħħar impenji tal-kontiġent Malti u meta dawn ħa jidħlu fix-xena. L-atleti Niki Muscat u Andrew Chetcuti se jkunu qed jirrapreżetawna fl-għawm, Charlotte Wingfield fl-atletika, William Chetcuti u Eleonor Bezzina fl-isparar u Kyle Micallef fl-isport tal-weight lifting. L-Olimpjadi f'Rio se jkunu l-ewwel esperjenza Olimpika għal Luke u Eleonor Bezzina, Wingfield u Micallef. Għaldaqstant, din mhux l-ewwel esperjenza' għaż-żewg għawwiema hekk kif dawn kienu rrapreżentaw lil Malta erba' snin ilu f'Londra, waqt li għal William Chetcuti din hija r-raba' edizzjoni ta' logħob Olimpiku li ser jieħu sehem fiha. Fit-triq għall-Olimpjadi, kien l-għawwiem Andrew Chetcuti, l-unika atleta Malti li kkwalifika direttament għal Rio, l-istess wieħed li żamm il-bandiera Maltija waqt iċ-ċerimonja tal-ftuħ waqt il-march past tradizzjonali tal-atleti. Illum il-Ħadd għall-ħabta tas-sagħtejn ta' wara nofsinhar, tiddebuta għall-pajjiżna Eleonor Bezzina meta tieħu sehem fit-10 metre Air Pistol, kompetizzjoni li fil-passat rata tirbaħ il-medalja tad-deheb fil-logħob tal-pajjiżi ż-żgħar, kif ukoll żammitha żewg punti 'l bogħod minn kwalifikazzjoni diretta f'Rio. L-istess atleta terġa tkun fl-azzjoni fit-tieni kompetizzjoni li qed tieħu sehem fiha din id-darba dik tal-ħamsa u għoxrin metru, nhar it-Tlieta li ġej fis-sagħtejn ta' wara nofsinhar. L-ewwel fażi tkun Precision u ftit wara jkun hemm l-kompetizzjoni hekk imsejħa Rapid. Fl-istess ġurnata fis-sitta ta' filgħaxija, jidħol fix-xena Andrew Chetcuti tal-għawm fil-heats tal-mitt metru freestyle. L-Erbgħa fis-sagħtejn ta' wara nofsinhar, ikun l-aktar mument mistenni għalina l-Maltin f'dawn l-Olimpjadi , meta fil-kompetizzjoni tad-double trap jidħol fl-azzjoni William Chetcuti. Riċentament, huwa rebaħ it-tazza ta' dinja fl-Ażerbajġan u se jkun qed jispara fuq 150 plattina, maqsuma fuq ħames taqsimiet ta' tlietin plattina kull wieħed. L-ewwel sitt tiraturi jidħlu għas-semi finali li ssir aktar tard fi tmienja ta' filghaxija ħin ta' Malta. It-tliet atleti Maltin l-oħrajn ħa jkunu qed jikkompetu nhar il-Ġimgħa 12t'Awwissu. Kyle Micallef jagħmel l-ewwel refgħa storika tiegħu għall-Malta fl-isport tal-weightlifting fil-kategorija tal-85 kilogramma. Warajh issegwi Charlotte Wingfield fil-kompetizzjoni tal-mitt metru fl-atletika. Wingfield kellha staġun mill-aqwa għax barra li rebħet żewġ medalji ta'deheb fl-aħħar logħob tal-pajjiżi ż-żghar, ġiet ippremjata wkoll medalja tal-bronz fil-kampjonati tal-Mediterran ta' taħt it-23 sena. Wingfield ħa tkun qed tibda l-avventura Olimpika tagħha mir-rawnd preliminari. Issewgiha fis-sitta ta' filgħaxija Niki Muscat meta tipparteċipa fil-mitt metru freestyle tal-għawm. Malta ttemm l-impeniji Olimpjadi, nhar is-Sibt 13 t'Awwissu meta Luke Bezzina jikkompeti fil-mitt metru tal-atletika. Din hija l-ewwel edizzjoni Olimpika li qed issir f'pajjiż tal-Amerika t'Isfel u ma kinitx nieqsa mill-kontroversji u numru ta' problemi diversi fosthom l-instabbiltà politika, l-iżvilupp tal-virus Zika, u t-tniġġis qawwi f'ċertu żoni tal-Brażil. Apparti minn hekk fuq nota sportiva, l-aħħar żviluppi fl-iskandlu tal-atleti Russi m'għenu xejn, b'dawn tal-aħħar jevitaw sospenzjoni ġenerali mill-Olimpjadi bi ftit. Iżda fuq nota pożittiva, il-Kumitat Olimpiku Internazzjonali approva pjanijiet biex f'Rio jikkompetu atleti indipendenti. B'hekk atleti li ħarbu l-jasar f'pajjiżhom biex sabu refuġju fi stati ospitanti jingħataw iċ-ċans li jikkompetu taħt il-bandiera Olimpika. Għall-ewwel darba, f'Rio 2016 se naraw ukoll it-tim Olimpiku tar-refuġjati, b'għaxar membri fi ħdanu.